Szlovákiai Magyar Cserkészszövetség

Kitüntetés szabályzata

A Szlovákiai Magyar Cserkészszövetségnek két kitüntetése van rendszeresítve:
1.	A „CSODASZARVAS” díszérem – a legmagasabb kitüntetés
2.	A „BESZÉDES LAJOS” érdemérem – a csapatoknál működő érdemes vezetők kitüntetése

Ez a szabályzat meghatározza a fenti kitüntetések leírását és kivitelezését, az adományozás rendszerét, valamint a rájuk vonatkozó jogi szempontokat.

A.
A CSODASZARVAS díszérem

I.
A kitüntetés leírása és viselése

1.	A Csodaszarvas díszérem ovális alakú, függőleges nagyobb tengellyel. A nagyobb tengely 40 mm, a kisebb tengely 35 mm nagyságú.

2.	A díszérem tartalmazza:
a.	A Szövetség teljes nevét,
b.	az „Csodaszarvas” szimbolikus ábráját,
c.	a Szövetség alapításának évét,
d.	a Szövetség cserkészliliomát.
Ezek az elemek az alapból kidomborodnak.

3.	A díszérem hátlapján arab számokkal sorszám van beütve (kezdődik 1-es számmal). Ez megadja, hogy sorrendben a hányadik díszéremről van szó, és amely be van írva az adományozó oklevélbe és a betétlapba is.

4.	A díszéremnek egy fokozata van:
az arany fokozat

5.	Az érem alapanyaga bronz, amely arany bevonattal van ellátva.

6.	A díszérem felső részén függesztőfül van, amelyen keresztül van rávarrva a sárga-zöld színű 45x30 mm nagyságú, alul csúcsban végződő függőleges textil (ripsz) szalagra.

7.	A díszérem csak cserkészruhán viselhető, a cserkészing bal zsebén.

8.	Civil ruhának bal mellrészén az ún. szivarzseb felett, 35x10 mm méretű, vízszintesen elhelyezett, textil (ripsz), sárga-zöld sáv. Ez része az adományozott kitüntetésnek.

II.
A kitüntetés adományozása

1.	A Csodaszarvas díszérem az SZMCS legmagasabb kitüntetése, amelyet a Szövetség legfelsőbb vezetősége adományoz azoknak a cserkészeknek, közéleti személyiségeknek, pártfogóknak és támogatóknak, akik jelentősen hozzájárultak a szlovákiai magyar cserkészmozgalom újjáalakulásához, szervezéséhez, működéséhez, fenntartásához, terjesztéséhez, társadalmi elismeréséhez, anyagi megerősödéséhez.

2.	Rendkívüli esetben (pl. jelentős személyiség látogatásakor, jelentős évfordulók, életjubileum, 10, 25, 50, 60, 70 éves cserkészmunka, stb.) soron kívül is adományozható az SZCST határozata alapján.

3.	A díszérem adományozható „in memoriam” is abban az esetben, amennyiben megfelel a fenti 1. , 2.. feltételeknek.

4.	A díszérem adományozása a Szövetség Alapszabálya értelmében javaslatot tehet:
az SZCST elnöke,
az Ügyvezető elnök,
a KCST elnöke vagy a Körzeti Megbízott,
a csapatparancsnok.
A javaslatokat írásban kell előterjeszteni, amely a kitüntetett személyi adatain kívül tartalmazza az eddig végzett munkájának értékelését és a javaslat indoklását.

5.	Az adományozásra szóló javaslatokat a Szövetségi titkár gyűjti össze, nyilvántartásba veszi és átadja az Ügyvezető elnöknek véleményezésre és az SZCST elé terjesztésre. A javaslatokat az SZCST megtárgyalja és dönt az adományozásról. A döntést jegyzőkönyvbe rögzíti.

6.	Az adományozásról a Szövetség adományozó oklevelet állít ki, amely tartalmazza a díszérem sorszámát, az SZCST döntésének keltét és indoklását, a díszérem sorszámát, az SZMCS köralakú pecsétjét, valamint az SZCST elnökének és a Szövetség Ügyvezető elnökének az aláírását, a kiállítás napját.

7.	A díszérem viselése jogosultságának igazolására az adományozott oklevéllel együtt a Szövetség kiállít egy betétlapot is a cserkészigazolványba, melyet a kitüntetett beragaszt a cserkészigazolványába. A betétlap tartalmazza: a kitüntetett teljes nevét, a díszérem megnevezését és sorszámát, a viselés jogosságára vonatkozó szöveget, a kiállítás napját, az SZCST elnökének aláírását és a kitüntetett cserkészigazolványának a számát, amellyel együtt érvényes.

8.	Az adományozás évenként ünnepi aktus keretében történik, amikor a kitüntetést az SZCST elnöke adja át a Szövetség Ügyvezető elnökének részvételével.

III.
Jogi vonatkozások

1.	A díszérem és az adományozó oklevél a kitüntetett tulajdona, vissza nem vonható, át nem ruházható és át nem származtatható senkire.

2.	Az „in memoriam” adományozott díszérem és az adományozó oklevél a legközelebbi hozzátartozó tulajdona, vissza nem vonható, át nem ruházható és át nem származtatható senkire.

IV.
Zárórendelkezések

1.	A kitüntetettek névsorát a Szövetség köteles a Cserkész újságban az átadástól számított két hónapon belül közzétenni.

2.	A díszérem 0 (zérussal) ellátott példányát, az adományozó oklevél és a betétlap üres példányát ellátva a 0 számmal, valamint ezt a szabályzatot egy példányban az SZMCS irattárában / múzeumában kell elhelyezni. 

3.	Az SZMCS irattárában egy díszes emlékkönyvet is el kell elhelyezni, amelyben minden alkalommal be kell jegyezni a díszérem és az adományozó oklevél számát, keltét a kitüntetett teljes nevét, születési dátumát, működésének helyét (esetleg lakhelyét) és az adományozás dátumát is.

4.	Ezt a kitüntetés szabályzatot az SZCST szükség szerint módosíthatja, kiegészítheti, átdolgozhatja vagy érvénytelenítheti kellő indoklással és természetesen az erre vonatkozó határozattal.

B.
A BESZÉDES LAJOS érdemérem

I.
Az érdemrend leírása és viselése

1.	A Beszédes Lajos érdemérem kör alakú, 40 mm átmérőjű. 

2.	Az érdemérem tartalmazza:
a.	A Szövetség teljes nevét,
b.	a Szövetség alapításának évét,
c.	Beszédes Lajos portréját, a teljes nevét, 
d.	születésének és halálának évét,
e.	a Szövetség cserkészliliomát.
f.	az Érdemes vezető feliratot. 
Ezek az elemek kidomborodnak az alapból.

3.	Az érdemérem hátlapján arab számokkal sorszám van beütve (kezdődik 1-es számmal). Ez megadja, hogy sorrendben a hányadik érdeméremről van szó és amely be van írva az adományozó oklevélbe és a betétlapba is.

4.	Az érdeméremnek három fokozata van:
a bronz fokozat,
az ezüst fokozat,
az arany fokozat.

5.	Az érdemérem alapanyaga bronz / azonos az első fokú érdeméremmel, illetőleg ezüst, valamint arany bevonattal van ellátva.

6.	Az érdemérem felső részén függesztőfül van, amelyen keresztül van rávarrva a zöld színű, 45x37 mm nagyságú, alul csúcsban végződő függőleges textil (ripsz) szalagra. 

7.	Az érdemérem csak cserkészruhán viselhető, a cserkészing bal zsebén.

8.	Civil ruhának bal mellrészén az ún. szivarzseb felett, 37x10 mm méretű, vízszintesen elhelyezett, textil (ripsz), zöld sáv viselhető, rajta egy ovális alakú fém jelvénnyel, mely színe megegyezik az érdemrend fokozatával. A függőleges tengely 13 mm, a vízszintes tengely 11 mm nagyságú. A fémjelvényből kidomborodik a Szövetség cserkészlilioma. Ez része az adományozott kitüntetésnek.

II.
A kitüntetés adományozása

1.	A Beszédes Lajos érdemérem az SZMCS kitüntetése, amelyet a Szövetség adományoz az arra érdemes aktívan működő cserkészvezetőknek.

2.	A javaslatokat írásban kell előterjeszteni, amely a kitüntetett személyi adatain kívül tartalmazza az eddig végzett munkájának értékelését és a javaslat indoklását.

3.	Az érdemérem egyes fokozatainak adományozása között legalább két év időköznek kellene lennie.
Az SZCST indokolt esetben eltekinthet a fokozatos adományozástól. Az erről szóló döntést jegyzőkönyvbe rögzíti.

Továbbiakban ennél a kitüntetésnél is érvényben maradnak a CSODASZARVAS díszéremre vonatkozó A/5-8. pontok, továbbá az A/III. és az A/IV. fejezetek.

C.
Melléklet

Ennek a szabályzatnak köteles melléklete mindkét kitüntetés színes fényképe (rajza).

Ezt a jóváhagyott szabályzatot módszertanilag aktualizálta és jóváhagyta az SZCST 2003. szeptember 6-án.

Átdolgozták: Vitéz László cst. és Csémi Szilárd cst.

Jóváhagyta a SZCST 2003. szeptember 6-án Dunaszerdahelyen.
Érvénybe lép a jóváhagyás napjától.